tartuNLP/wikipedia-smugri-20251201 huggingface dataset:
EcoUp

EcoUp Oyj on suomalainen kiertotalouskonserni. Yhtiö listautui Helsingin pörssin First North -listalle 29. syyskuuta 2021. Yhtiön toiminnan tavoitteena on, että hylättyjä materiaaleja hyödynnetään yhä enemmän osana kestävää ja resurssiviisasta rakentamista.
Yhtiön liiketoiminta jakautuu kahteen liiketoiminta-alueeseen. Palvelut ja tuotteet -liiketoiminnan tehtävänä on tuottaa rakentamisen toimijoille todennetusti ympäristöystävällisiä rakennusmateriaaleja ja rakentamisen raaka-aineita, jotka täyttävät myös tiukat laatukriteerit ja joita kehitetään aktiivisesti. Kiertotalousteknologiat-liiketoiminnan tehtävänä on kehittää ja toimittaa jätteenkäsittelyn ja kierrättämisen tarpeisiin laitteistoja ja menetelmiä, joiden avulla purku- ja rakennusjätteestä valmistetaan uusia, ympäristöystävällisiä raaka-aineita ja lopputuotteita.
Blidan maakunta

Blidan maakunta () eli wilaya on hallintoalue Algerian pohjoisosassa. Sen keskus on Blidan kaupunki. Maakunnan pinta-ala on 1 478,62 neliökilometriä. Asukkaita on 1 275 600 henkeä (vuonna 2018, arvio).
Blidan maakunta rajoittuu pohjoisessa Tipazan ja Algerin, idässä Boumerdèsin ja Bouiran, etelässä Médéan ja lännessä Aïn Deflan maakuntiin. Luonnonalueita ovat Mitidjan tasanko ja Atlasvuoret. Ilmasto on välimerellinen. Talvet ovat leutoja ja sateisia ja kesät kuumia ja kuivia.
Maakunta jakautuu hallinnollisesti kymmeneen piirikuntaan eli daïraan, joihin kuuluu 25 kuntaa. Piirikuntien keskukset ovat Blida, Boufarik, Bougara, Bouinan, El Affroun, Larbaâ, Meftah, Mouzaïa, Oued Alleug ja Ouled Yaïch.
Blidan kautta kulkee Algerista länteen ja etelään suuntautuva valtatie sekä Oraniin johtava rautatie. Boufarikissa on sotilaskäytössä oleva lentokenttä.
Maakunnan pääelinkeino on maanviljely, joka tuottaa vihanneksia, sitrushedelmiä, viinirypäleitä, perunaa, viljaa, maitoa ja lihaa. Lisäksi on muun muassa elintarvike- ja metalliteollisuutta. Blidassa ja El Affrounissa on yliopistot. 
Matkailunähtävyyksiä ovat Chréan kansallispuisto ja laskettelukeskus Atlasvuorilla, Chiffan rotkot, Hammam Melouanen kuumat lähteet, Blidan vanha kaupunki ja moskeijat sekä turkkilaisaikainen Azizan palatsi Beni Tamoun kunnassa.
Ylämyllyn koulu

Ylämyllyn koulu on Liperin kunnan Ylämyllyn taajamassa toimiva oppilasmäärältään suuri suomenkielinen yhtenäiskoulu (luokka-asteet 0–9). Koulu sijaitsee noin 15 kilometriä Joensuun keskustasta pohjoiseen. Koulu toimii kolmessa eri yksikössä. 
Alakoulu:
Yläkoulu:
Paloaukean yksikkö otettiin koulukäyttöön vuonna 2009. Se remontoitiin vuonna 1954 valmistuneeseen lamellikasarmiin. Oppilaat siirtyivät tiloihin lakkautetusta Lautasuon koulusta.
Yläkoulun toiminta tuotiin Ylämyllylle siirtämällä sinne aiemmin Liperin kirkonkylällä toimineen Liperin yhtenäisen peruskoulun yläkoulun opetus oppilaineen. Yläkoululle valmistui kesällä 2021 Patteriston yksiköksi kutsuttu uudisrakennus, jossa toimii yläkoulun ohella Ylämyllyn kirjasto ja nuorisotalo.
Vuonna 2020 Ylämyllyn koulua kävi 519 peruskoulun oppilasta (jo ennen yläkoulun siirtoa kirkonkylältä). Tämän lisäksi koulussa oli esiopetuksen oppilaita. Yläkoulun siirtymisen johdosta Ylämyllyn alueen esi- tai peruskouluoppilaiden yhteismäärä nousee lähes tuhanteen.
Metsätieto

Metsätieto on yleensä metsää koskevaa informaatiota. Se käsittää yleisimmin tietoa muun muassa metsien kasvupaikoista ja puustosta, erityisen tärkeistä elinympäristöistä, vesiensuojelusta sekä metsien käytöstä. Metsätieto auttaa suunnittelemaan metsien käyttöä eri mittakaavatasoilla. Metsätietoa keräävät useat tahot moniin käyttötarkoituksiin. Metsätiedon keskeisimpiä keräystapoja ovat erilaiset maastohavainnoinnit ja -mittaukset, kaukokartoitus sekä edellisten erilaiset yhdistelmät. Metsätieto on pääasiassa paikkatietoa. Metsätiedolle läheisiä käsitteitä ovat metsävaratieto, puustotieto, luontotieto, ympäristötieto, kasvupaikkatieto, olosuhdetieto ja toimenpidetieto, jotka yhdessä muodostavat osan metsätietoekosysteemiä.
Käsitteen yleisen merkityksen voi johtaa käsitteistä metsä ja tieto (tai informaatio ja tieto). Metsä on elinympäristö, biotooppi, joka koostuu pitkistä yleensä puurunkoisista kasveista, joiden latvuskerros eli latvusto muodostaa melko yhtenäisen peitteen ja joiden seassa esiintyy lyhyempiä kasveja muodostaen alempia kerroksia. Alue voidaan luokitella myös metsäksi, jos muut ehdot täyttyvät ja alueella on puurunkoisten kasvien esiintymismahdollisuus. "Metsätieto"-käsitteessä, tieto sanalla tarkoitetaan useimmiten informaatiota, mutta se ei tarkoita sitä, etteikö se voisi tarkoittaa myös dataa, ymmärrystä tai viisautta.
Eri toimijat saattavat tarkoittaa "metsätieto"-käsitteellä hieman eri asioita.
Käsitteen historia.
Ennen "metsätieto"-käsitettä käytettiin laajasti ammattikielessä "metsävaratieto-"käsitettä. "Metsätieto-"käsite otettiin laajemmalti käyttöön metsätietolain myötä. Siinä yhteydessä ajateltiin, että se käsittää metsävaratietojen lisäksi myös tietoa omistajasta. "Metsävaratieto"-käsite liitettiin myös pääasiassa metsäsuunnittelua varten tarvittaen tietojen kuvaamiseen (esim. puusto- ja kasvupaikkatiedot). "Metsätieto" on siis laajempi käsite. Organisaatioissa käytetään "metsä- ja luontotieto" -käsitteitä yhdessä, vaikka metsätietojen ja luontotietojen välinen raja on varsin liukuva.
Paycor Stadium

Paycor Stadium (ennen Paul Brown Stadium) on amerikkalaisen jalkapallon stadion Cincinnatin kaupungissa. Stadionin pääkäyttäjä on NFL-seura Cincinnati Bengals. Stadionin rakennustyöt aloitettiin huhtikuussa 1998. Ensimmäinen ottelu pelattiin 19. elokuuta 2000, kun Benglas kohtasi Chicago Bearsin. Stadionilla mahtuu 65 515 katsojaa.
Champeaux (Ille-et-Vilaine)

Champeaux () on kunta läntisessä Ranskassa Ille-et-Vilainen departementissa Bretagnen alueella. Se sijaitsee noin 9 kilometriä Vitrén kaupungista länteen.
Kunta on kehittynyt 1400-luvulla perustetun Maria Magdaleenan kollegiaalisen kirkon ja kirkkoluostarin ympärille. Paikallinen d’Espinayn mahtisuku piti tuolloin valtaa. He olivat avittamassa kirkon rakentamista, ja lisäksi he muuttivat asuinkartanonsa linnaksi. Nykyinen "Château de l'Espinay" on peräisin 1500-luvulta.
Pulp Fiction (kappale)

Pulp Fiction on suomalaisen Haloo Helsinki! -yhtyeen kappale ja viides single yhtyeen vuonna 2014 julkaistulta albumilta "Kiitos ei ole kirosana". Singlenä kappale julkaistiin 10. kesäkuuta 2015 yhdessä musiikkivideon kanssa. ”Pulp Fiction” on yksi yhtyeen suosituimmista kappaleista. Se nousi korkeimmillaan Suomen virallisen singlelistan sijalle 16, latauslistan neljänneksi ja radiolistan kärkeen. Vuoden 2024 marraskuuhun mennessä kappaletta oli kuunneltu suoratoistopalvelu Spotifyssa yli 17 miljoonaa kertaa.
Kappaleen ovat kirjoittaneet Elli Haloo ja Leo Hakanen. Se on saanut nimensä samannimisestä elokuvasta, josta yhtyeen laulaja Elli Haloo kertomansa mukaan pitää. Kappaleen sanoituksissa on viittauksia elokuvaan.
Kappaleen musiikkivideon ohjasi Herra Ylppö. Video kuvattiin hetken mielijohteesta Espanjassa samaan aikaan kuin ”Kuussa tuulee” -kappaleen musiikkivideo, eikä sitä suuremmin suunniteltu etukäteen.
Isosamettikukka

Isosamettikukka ("Tagetes erecta") on samettikukkiin kuuluva yksivuotinen asterikasvi.
Kasvin varsi on tanakka, jäykkä ja suora, latvasta monihaarainen. Sen korkeus on 20–90 senttimetriä. Lehdet ovat tummanvihreitä, pariliuskaisia, päätöparisia, syvään hampaisia. Mykeröt ovat 3–7 cm leveitä, usein kerrottukukkaisia, mykeröperä paksunee kehtoa kohden. Kukkien väri on tavallisesti keltaisesta oranssiin, jalostettuja lajikkeita on myös valkeakukkaisina. Isosamettikukka kasvaa alkuperäisenä Yhdysvalloissa ja Meksikossa. Suomen oloissa sitä viljellään tavallisesti esikasvatettavana ryhmäkasvina.
Kuolanpietaryrtti

Kuolanpietaryrtti ("Tanacetum bipinnatum") on monivuotinen asterikasvilaji. Se on melko matalakasvuinen ruoho, yleensä 5–30 senttimetriä korkea. Varret ovat kaartuvia–pystyhköjä. Tyvilehdet kuihtuvat pian, varsilehdet ovat pysyvämpiä, niiden muoto on puikea–soikea. Lehdet ovat hienoliuskaiset, kahdesta kolmeen kertaan liuskoittuneet. Mykeröstössä on viidestä yli kymmeneen keltakukkaista mykeröä. Hedelmät ovat kahden kolmen millimetrin pituisia pähkylöitä.
Kuolanpietaryrttiä esiintyy Euraasiassa Venäjällä Vienanmeren rannikolta Beringinsalmelle ja Pohjois-Amerikassa Alaskassa, Kanadassa ja Yhdysvaltojen länsirannikolla. Fennoskandiassa se kasvaa Kuolan niemimaan itäisimmällä rannikolla Ponoin Lapissa. Kuolanpietaryrtti kasvaa merenrannikoiden dyyneillä.
Idänvillakko

Idänvillakko ("Senecio dubitabilis") on villakoihin kuuluva yksivuotinen, melko paljon peltovillakkoa muistuttava kasvilaji. Idänvillakko on 5–30 senttimetriä korkeaksi kasvava haarovavartinen ruoho, jolla on sylinterimäiset keltakukkaiset mykeröt. Peltovillakkoon verrattuna idänvillakolla on kehtosuomuja vähemmän (noin 15), samoin mykerön ulkosuomuja on vähemmän ja niissä harvemmin musta kärki. Mykeröstö, mykeröjen muodostama kokonaisuus, on löyhempi ja mykeröperät hieman lyhyemmät.
Levinneisyys.
Idänvillakkoa esiintyy melko laajalti Euraasian keskellä, Venäjän Eurooppaan kuuluvasta osasta Keski-Aasiaan, Mongoliaan, Kiinaan ja Kaukoidän Habarovskiin.
Kistan kirjasto

Kistan kirjasto () on Tukholman pohjoisosassa, monikulttuurisuudestaan tunnetulla Rinkeby-Kistan osa-alueella toimiva yleinen kirjasto. Se on eräs Tukholman kaupunginkirjaston toimipisteistä. Kistan kirjaston 2 400 neliömetrin laajuiset tilat on suunnitellut arkkitehtitoimisto Wester+Elsner Architects, ja ne avattiin yleisölle vuonna 2014. Suosittu, päivittäin kello 10-21 avoinna oleva kirjasto on eräs kauppakeskus Kista Galleriaan sijoittuneista julkisista palveluista.
Tunnustuksia.
Kistan kirjastolle myönnettiin järjestyksessään toinen Vuoden yleinen kirjasto -palkinto vuonna 2015. Tämän, sittemmin kansainvälisen kirjastojärjestö IFLA:n kirjastopalkintona tunnetun palkinnon jakamisen käynnisti Tanskan kulttuuriministeriön Linna- ja kulttuurihallinto () vuonna 2014. Palkinto oli osa Tanskan kulttuuripoliitiikkaan kuulunutta, yleisten kirjastojen malliohjelmana (Model Programme for Public Libraries) tunnettua hanketta. Tunnustuspalkinnon voittanut kirjasto saa kansainvälistä näkyvyyttä ja muodollisen 5 000 Yhdysvaltain dollarin rahapalkinnon, jonka rahoittaa kirjastojärjestelmiä valmistava Systematic-yritys. Suomessa Helsingin keskustakirjasto Oodi on saanut saman, maailman parhaan uuden yleisen kirjaston palkinnoksi luonnehditun tunnustuksen vuonna 2019.
Lisäksi Kistan kirjasto sai ruotsalaisen kulttuuri- ja viestintäalan ammattiliitto DIKin vuoden kirjasto - tunnustuksen vuonna 2015.
Hamppuvillakko

Hamppuvillakko ("Jacobaea cannabifolia") on monivuotinen asterikasvilaji. Se on kookas, 60–180 senttimetriä korkeaksi kasvava ruoho. Lehdet ovat sormiliuskaiset hieman hamppua muistuttavalla tavalla ja lajinimi "cannabifolia" tarkoittaa hampunlehtistä.
Levinneisyys.
Hamppuvillakko esiintyy alkuperäisenä Itä-Aasiassa: Itä-Siperiassa, Koillis-Kiinassa, Mongoliassa, Koreassa ja Japanissa. Lisäksi laji esiintyy yhdessä paikassa Pohjois-Amerikan puolella, Yhdysvaltojen Alaskassa, Aleuttien Attussa. Tulokaslajina se esiintyy joissain Länsi-Euroopan maissa. Suomessa hamppuvillakko on luonnonvaraiseksi vakiintunut viljelykarkulainen, joka pystyy leviämään luonnossa. Ensimmäiset havainnot lajin leviämisestä on tehty noin vuosina 2007–2008 ja 2010-luvulta alkaen sen havaintomäärä on lisääntynyt suuresti. 2020-luvulla kasvia esiintyy paikoitellen Etelä-Suomessa, muun muassa Helsingissä ja Turun Ruissalossa. Hamppuvillakko luokitellaan Suomessa haitalliseksi vieraslajiksi.
Hermann Winkelmann

Hermann Winkelmann (8. maaliskuuta 1849 Braunschweig, Saksa – 18. tammikuuta 1912 Wien, Itävalta-Unkari) oli saksalainen oopperalaulaja, äänialaltaan tenori.
Winkelmannin isä oli Zeitter &amp; Winkelmann -pianonvalmistajayhtiön perustaja Christian Ludewig Theodor Winkelmann. Poika suunnitteli isänsä yritystoiminnan jatkamista ja lähtikin Pariisiin opiskelemaan pianonrakennusta. Siellä hän päätti kuitenkin suuntautua laulun alalle. Winkelmann aloitti laulukoulutuksen jo Pariisissa ja jatkoi sitä sitten Kochin johdolla Hannoverissa. Winkelmann teki oopperadebyyttinsä vuonna 1875 Sondershausenissa Manricon roolissa Giuseppe Verdin oopperassa "Trubaduuri". Hän teki esiintymisiä Altenburgissa, Darmstadtissa ja Leipzigissa ennen asettumistaan Hampuriin ja liittymistään Hampurin valtionoopperaan vuonna 1878. Hampurissa Winkelmann osallistui "Reininkullan" (rooli: Loge, 1878) ja "Jumalten tuhon" (1879) paikallisiin ensiesityksiin. Siellä hän myös loi nimiroolin Anton Rubinsteinin "Néron"-oopperan kantaesityksessä vuonna 1879. Vuonna 1882 Winkelmann esiintyi Hampurin valtionoopperan Lontoon-matkalla Drury Lane -teatterissa Hans Richterin johdolla. Hän oli Lontoon ensimmäinen "Tristan ja Isolde" -oopperan Tristan ja "Nürnbergin mestarilaulajat" -oopperan Walther. Lisäksi hän esiintyi Lontoossa Lohengrinina ja Tannhäuserina sekä osallistui Ludwig van Beethovenin 9. sinfonian esitykseen.
Richard Wagner henkilökohtaisesti valitsi Winkelmannin luomaan "Parsifal"-oopperan nimiroolin Bayreuthin musiikkijuhlilla 1882. Tässä roolissa hän jatkoi esiintymisiä Bayreuthissa vuoteen 1891. Usein hänen kanssaan esiintyi tuolloin Amalie Materna, joka loi samassa oopperassa Kundryn roolin. Vuonna 1884 Winkelmann esiintyi Yhdysvaltain Wagner-juhlilla New Yorkissa, Chicagossa, Bostonissa ja Cincinnatissa, esimerkiksi Theodore Thomasin johdolla. Hänen kanssaan kiersivät Emil Scaria ja Amalie Materna. Winkelmann pääsi Wienin hovi-/valtionoopperan jäseneksi vuonna 1883 ja sai siellä mainetta sankaritenorina tekemistään Wagner-tulkinnoista. Hän oli Wienin ensimmäinen Tristan (1883) ja tulkitsi lisäksi kaupungin ensimmäisenä "Otellon" nimiroolin.
Oopperauransa ohella Winkelmann teki oratorio- ja liedesiintymisiä. Hän vetäytyi lavalta vuonna 1907. Winkelmannilta on olemassa joitain äänityksiä 1900-luvun alusta pianosäestyksellä. Myös Winkelmannin Hans-pojasta tuli oopperalaulaja.
Inhimillisyys (vuoden 1999 elokuva)

Inhimillisyys ("L'humanité") on vuonna 1999 ensi-iltansa saanut palkittu ranskalainen elokuva, jonka on kirjoittanut ja ohjannut Bruno Dumont. Elokuvassa poliisietsivä Pharaon de Winter tutkii 11-vuotiaan tytön raakaa raiskausta ja murhaa. Rikostarinana "Inhimillisyys" on epätävallinen - tyyliltään elokuva on vähäpuheinen, pohdiskeleva, ja kokonaisuudessaan enemmän hahmo- ja tunnelmapainotteinen. Se sisältää myös pornografisia elementtejä. Robert Bressonin tyyliin, elokuvassa käytetyt näyttelijät eivät ole ammattilaisia. Elokuva jakoi vahvasti mielipiteitä.
Palkinnot.
Elokuva esitettiin Cannesissa, jossa se voitti kolme palkintoa:
Oslon pääkirjasto

Oslon pääkirjasto Deichman Bjørvika () on Norjan pääkaupungin Oslon ydinkeskustassa, Oslon oopperatalon vieressä, Bjørvika-lahden äärellä sijaitseva yleinen kirjasto. Se on Oslon kaupunginkirjaston eli vuonna 1785 perustetun kansankirjaston (Det Deichmanske Bibliothek) perinnettä jatkavien yhteensä 22 Deichman-kirjaston verkoston uusi päätoimipiste. Deichman-kirjastot ovat Norjan vanhin ja suurin yleinen kirjasto, jonka kokoelmiin kuuluu yhteensä 1,1 miljoonaa nimikettä.
Arkisin kello 8-22, ja pyhäpäivisin kello 10-18 avoinna oleva, kuusikerroksinen kirjastorakennus on Oslon ainoa sunnuntaisin avoinna oleva yleinen kirjasto.
Kesäkuussa 2020 käyttöön vihityn Deichman Bjørvika -kirjastorakennuksen ovat suunnitelleet arkkitehtitoimistot Lund Hagem Arkitekter AS ja Atelier Oslo. Sisustussunnittelusta on vastannut AS Scenario Interiørarkitekter.
Deichman Bjørvika nimettiin elokuussa 2021 maailman parhaaksi uudeksi yleiseksi kirjastoksi (Vuoden yleinen kirjasto 2021).
Omuthiya

Omuthiyagwiipundi (lyhennettynä Omuthiya) on Oshikoton alueen pääkaupunki Namibian pohjoisosassa. Vuoden 2023 väestönlaskennan mukaan kaupungissa oli 7 560 asukasta. Ennen Omuthiyaa Tsumeb oli alueen pääkaupunki. Etoshan kansallispuisto sijaitsee noin 10 kilometrin päässä kaupungista.
Politiikka.
Omuthiyaa hallinnoi kaupunginvaltuusto, jossa on seitsemän valtuutettua.
Oshikoton alue, johon Omuthiya kuuluu, on Namibian johtavan puolueen SWAPOn vahvaa tukialuetta. Vuonna 2008 koettiin poliittinen konflikti, kun SWAPO valmistautui kohtaamaan paikallisvaaleissa vahvimman kilpailijansa, puolueen nimeltä Rally for Democracy and Progress. Kumpikin syytti toistaan vaalivilpistä.
Vuoden 2010 paikallisvaaleissa SWAPO sai Omuthiyan äänistä n. 92 %.
Vuoden 2015 vaaleissa muut puolueet eivät asettaneet Omuthiyassa ehdokkaita, joten SWAPO voitti vaalit ilman äänestystä.
Vuoden 2020 vaalit SWAPO voitti täpärästi, saaden 746 ääntä ja neljä valtuustopaikkaa. Puolue nimeltä Independent Patriots for Change sai 630 ääntä ja kolme valtuustopaikkaa. Tulokset olivat seuraavat:
Okakarara

Okakarara on kaupunki Namibian Otjozondjupan alueella. Se sijaitsee noin 50 kilometriä kaakkoon Waterbergin kansallispuistosta. Vuoden 2023 väestönlaskennan mukaan kaupungissa oli 7 123 asukasta.
Okakarara koostuu "Pamuesta", joka on entinen valkoisten asuinalue, sekä varsinaisesta Okakararasta, joka on entinen mustien asuinalue. Se on Okakararan vaalipiirin keskus; vaalipiiri käsittää myös lähialueitten asuinalueet.
Historia.
Okakararan ensimmäisen talon rakensivat Salathiel Kambamba Kambazembi ja Reinard Tjerije vuonna 1923. Asuinalue kasvoi ajan mittaan, ja vuonna 1992 se julistettiin kaupungiksi. Okakararasta tuli hereroitten heimon keskuspaikka 1970-luvun aluessa.
Talous ja infrastruktuuri.
Kaupungissa on yläkoulu, valtionsairaala, ammattikoulu ja teurastamo.
Vuodesta 2007 lähtien kaupungissa on järjestetty vuosittaiset messut, jotka ovat nelipäiväinen tapahtuma. Siihen osallistuu karjanjalostajia kaupungin ympäristöstä, jotka esittelevät eläimiään ja keskustelevat siitä, miten karjankasvatusta voisi parantaa. Kaupunkiin on perustettu messukeskus sekä pk-yritysten puisto.
Politiikka.
Paikallisvaalit.
Okakararaa hallinnoi kaupunginvaltuusto, jossa on seitsemän valtuutettua.
Okakarara kuului apartheid-aikana Hereromaan bantustaniin, ja asukkaat ovat edelleen lähinnä hereroita. Tästä syystä Okakarara on yksi harvoista Namibian kaupungeista, joissa SWAPO joutuu kohtaamaan vakavia kilpailijoita.
Vuoden 2004 parlamenttivaaleissa SWAPO tuli vasta toiseksi, kun hereroitten dominoima National Unity Democratic Organisation (NUDO) voitti vaalit.
Vuoden 2015 paikallisvaalien jälkeen SWAPO ja Democratic Turnhalle Alliance (DTA) muodostivat hyvin epätavallisen liiton, jonka seurauksena SWAPOn Ehrnst Katjiku valittiin pormestariksi. NUDO kuitenkin voitti vaalit saaden 3 valtuustopaikkaa, kun SWAPO ja DTA kumpikin saivat kaksi valtuustopaikkaa. Tulokset olivat seuraavat:
Vuoden 2020 paikallisvaalien tulokset olivat seuraavat:
Ystävyyskaupungit.
Okakararalla on ystävyyskaupunkisuhde seuraavien Namibian kaupunkien kanssa:
Cloudera

Cloudera on yhdysvaltalainen yritysten pilvipalveluja tarjova yritys, joka on perustettu vuonna 2008. 
Yrityksen alkuperäinen strategia oli Apache Hadoop -palvelujen tarjonta.
Yritys muutti strategiaansa Hadoop -palvelujen kysynnän vähennyttyä.
Vuonna 2018 Cloudera yhdistyi kilpailevan Hortonworksin kanssa 5,2 miljardin dollarin kaupassa. Hortonworksia kuvattiin "puhtaasti avoimen lähdekoodin" yhtiöksi, kun taas Cloudera tarjosi omisteisia työkaluja avoimen lähdekoodin paketteihin.
Vuonna 2019 yhtiö ilmoitti yhteistyöstä IBM:n kanssa.
Vuonna 2021 ilmoitettiin kahden sijoitusyhtiön 5,3 miljardin dollarin ostotarjouksesta aikomuksena yksityistää Cloudera.
Wang Laboratories

Wang Laboratories oli An Wangin vuonna 1951 perustama tietotekniikkayritys. 1980-luvun lopulla yhtiölle kertyi tappiota ja yhtiö ajautui konkurssiin vuonna 1993. Yhtiöllä oli .
An Wang opiskeli Harvardin yliopistossa ja patentoi ferriittirengasmuistin, jonka patentin hän myi IBM:lle . Patentista saamillaan rahoilla hän perusti Wang Laboratoriesin. Yrityksen onnistuneita tuotteita olivat laskimet ja tekstinkäsittelyjärjestelmät, jotka An Wang kehitti.
Menestyksekkäitä tuotteita olivat 1970-luvulla valmistetut minitietokoneet, jotka olivat pienempiä kuin suurtietokoneet ja suunnattu toimistoihin. Wangin tietokoneet myytiin jälleenmyyjille, jotka muokkasivat koneita tiettyihin tarkoituksiin kuten tekstinkäsittelyyn.
An Wangin sanotaan suunnitelleen yhtiön ohittavan IBM:n 1990-luvulla. Hänellä oli 2,3 miljardin arvosta yhtiön osakkeita.
Vuonna 1986 yhtiön johtoon tuli An Wangin poika Fred ja määräävä osa yhtiön osakkeista oli Wangin perheen omistuksessa. Yhtiö valmisti yhä minitietokoneita, josta tuli heikosti kannattavaa toimintaa.
László Fidel

László Fidel (s. 29. kesäkuuta 1965 Vác) on unkarilainen ratameloja, olympiamitalisti ja maailmanmestari. Hän saavutti Barcelonan kesäolympialaisissa 1992 hopeaa 1 000 metrin kajakkinelosessa. Joukkueeseen kuuluivat hänen lisäkseen Ferenc Csipes, Zsolt Gyulay ja Attila Ábrahám. Fidel saavutti urallaan viisi maailmanmestaruutta, jotka kaikki yhdessä Ferenc Csipesin kanssa. Hän voitti myös yhden MM-hopeamitalin.
Oswald Gracias

Oswald Gracias (s. 24. joulukuuta 1944 Mahim, Bombay) on intialainen kardinaali, joka toimi Bombayn roomalaiskatolisen arkkihiippakunnan johdossa vuosina 2006–2025. Paavi Benedictus XVI nimitti hänet kardinaaliksi vuonna 2007 ja paavi Franciscus valitsi hänet kardinaalineuvostoon 2013, yhdeksi neuvonantajistaan. Hänellä on tohtorintutkinto kanonisesta oikeudesta Rooman paavillisesta yliopistosta Pontificia Università Urbanianasta. Hän opiskeli oikeustiedettä myös Pontificia Università Gregoriana -yliopistossa.
Gracias vihittiin papiksi joulukuussa 1970, jonka jälkeen hän avusti Panshedpurin piispaa vuosina 1971–1976. Vuonna 1976 hän oli myös apulaispappina Pyhän sydämen kirkossa Mumbaissa. Vuonna 1982 hän aloitti Bombayn arkkipiispan sihteerinä ja kanslerina. Hän jatkoi kanslerin tehtävää vuoteen 1997, jolloin hänet nimitettiin Bladian titulaaripiispaksi ja Bombayn apulaispiispaksi. Kolme vuotta myöhemmin hänet nimitettiin Agran arkkipiispaksi ja vuonna 2006 Bombayn arkkipiispaksi. Seuraavana vuonna hänet nimitettiin kardinaaliksi. Gracias toimi latinalaista riitusta seuraavan Intian katolisten piispojen konferenssin () puheenjohtajana 2013–2019. Hän johti myös toista Intian katolisten piispojen järjestöä () useita kausia vuodesta 2010 lähtien. Intialaisjärjestöjen lisäksi hän oli Aasian piispainkokousten federaation puheenjohtaja vuosina 2010–2019. Vuoden 2013 konklaavin aikana "National Catholic Reporterissa" arvioitiin Graciasin olleen potentiaalinen ehdokas seuraavaksi paaviksi. Perusteluina pidettiin hänen kielitaitoaan, kansainvälistä ja diplomaattista osaamistaan sekä ansioitaan Intian kirkon johtajana. Italiaa opiskeluajoiltaan osaava Gracias nähtiin maltillisena ehdokkaana, joka toi esiin neuvottelutaitojaan keskustellessaan hindujohtajien kanssa. Hänet valittiin yhdeksi paavi Franciscuksen kahdeksasta neuvonantajasta.
Gracias pakotettiin vuonna 2019 myöntämään osana paavin kutsumaa seksuaalista hyväksikäyttöä käsittelevää konferenssia, että hän on itsekin epäonnistunut asian hoidossa. Hän myönsi ettei kutsunut poliisia välittömästi vuonna 2015, jolloin eräs perhe väitti poikansa tulleen papin raiskaamaksi. Britannian yleisradion tutkinnan mukaan Gracias matkasi Roomaan ilmoittamatta asiasta poliisille ja soitti sen sijaan piispalle keskustellakseen asiasta. Kirkollisena johtajana Gracias on puhunut dalitien kokemaa syrjintää vastaan. Hän ilmaisi halunsa saada kastittomia jopa kirkon korkeimpiin asemiin, jotta kaikki näkisivät kirkon olevan tasa-arvoinen.
Ansiomerkki

Ansiomerkki on ansioista tai arvostuksesta annettava kunniamerkkiä vähäisempi puvun rinnassa tai napin lävessä pidettävä rintamerkki, pinssi tai niin sanottu valtiollinen ansiomitali ritarikunnan tai muun tunnuksen omaisessa arvonauhassa.
Valtiolliset juhlalliset ansiomitalit sekä kolikot valmistetaan valtion toimesta rahapajalla metallitaiteilijan käsityönä.
Luokittelu.
Ansio- sekä kunniamerkkejä myöntää usea taho, ja niitä voidaan luokitella usealla tavalla. Virallisiksi ansiomerkeiksi on yleensä katsottu valtiovallan sekä yhteiskunnallisesti vaikuttavien toimijoiden myöntämät ansiomerkit.
Suomessa virallisiksi ansiomerkeiksi luetaan ministeriöiden, puolustusvoimien, sekä kauppakamarin myöntämät ansiomerkit, lisäksi epävirallisiksi yksityisten sekä eri yhteisöjen ja yhdistysten myöntämät ansiomerkit.
Muiden kuin valtiovallan myöntämiä eli valtakunnallisen luonteen omaavien yhteisöjen ansio- ja kunniamerkkejä ovat muun muassa kirkolliset ritarikunnat Suomen evankelis-luterilaisen kirkon, Suomen ortodoksisen kirkon, Suomen Kuntaliiton, Suomen Yrittäjien, Keskuskauppakamarin ja Suomen Talousseuran myöntämät ansio- ja kunniamerkit. Myös yksityisiä ansiomerkkejä on monilla järjestöillä ja yhteisöillä kuten yrityksillä, ammattiliitoilla, ylioppilaskunnilla ja opiskelijakunnilla. Ansiomerkkien virallisuus on vaikeasti määriteltävissä.
Heraldiikassa.
Heraldiikassa ansiomerkkejä ei lisätä vaakunaan. Vaakunaan voidaan tehdä lisäys vain ritari- ja kunniamerkeistä mikäli näitä on vaakunan haltijalle myönnetty. Suomessa tapa rajoittuu lähinnä vaakunoihin, joiden haltijat ovat saaneet pohjoismaisten ritarikuntien ritari- ja kunniamerkkejä.
Ja må han leva

Ja må han leva tai Ja må hon leva (riippuen onniteltavan sukupuolesta) on ruotsinkielinen onnittelulaulu, joka lauletaan yleensä syntymäpäiväsankarille. Laulua käytetään Ruotsissa samalla tavalla kuin Suomessa "Paljon onnea vaan" -laulua. Jos onnittelijoita on vain yksi, voidaan laulaa "Ja må "du" leva", mutta yleensä käytetään persoonapronominia "han" jos onnitellaan miespuolista henkilöä ja "hon" jos onnitellaan naispuolista henkilöä.
Ibrahim (nimi)

Ibrahim () on arabiankielinen miehen etunimi, joka vastaa nimeä Abraham.
Ibrahim on erittäin suosittu nimi islamilaisessa maailmassa, ja sitä käytetään musliminimenä myös Suomessa. Digi- ja väestötietoviraston etunimitilastoon on joulukuuhun 2024 mennessä kirjattu noin 2 130–2 140 tämännimistä miestä ja lisäksi noin 500–510 naista. Todennäköisesti naisille ei kuitenkaan ole annettu etunimeksi miehennimeä, vaan kyseessä on arabiankieliseen nimeen sisältyvä isännimi eli "nasab".
Anti (albumi)

Anti (tyyliteltynä suuraakkosin) on barbadoslaislaulaja Rihannan kahdeksas studioalbumi. Se julkaistiin yksinoikeudella suoratoistopalvelu Tidalissa 27. tammikuuta 2016. Albumi oli vuotanut palveluun aiemmin samana päivänä. Kaksi päivää albumin julkaisun jälkeen siitä julkaistiin kolme bonuskappaletta sisältävä erikoispainos.
Albumilta julkaistiin singleinä kappaleet ”Work”, ”Kiss It Better”, ”Needed Me” ja ”Love on the Brain”. 
Tausta.
Albumin kansikuvan on tehnyt israelilainen taiteilija Roy Nachum, jonka Rihanna tapasi Roc Nation Recordsin perustajan Tyran Smithin kautta. Kannessa on maalaus nuoresta tytöstä, jonka silmät on peitetty kultaisella kruunulla. Tytön kädessä on musta ilmapallo. Albumin takakannessa sama tyttö on takaapäin kuvattuna. Kumpaankin kanteen on kirjoitettu runo pistekirjoituksella. Nachumin mukaan kansikuvan tyttö esittää Rihannaa, jonka lapsuuskuvia hän käytti tytön mallina. Kruunu puolestaan kuvaa ihmisten arvojen ja halujen aiheuttamaa sokeutta, ilmapallo mahdollisuutta paeta ja tarvetta ylittää fyysinen todellisuus.
Albumin kappale ”Same Ol’ Mistakes” on cover australialaisyhtye Tame Impalan kappaleesta ”New Person, Same Old Mistakes”. Alkuperäinen kappale kuuluu yhtyeen vuonna 2015 julkaistulle kolmannelle albumille "Currents".
Vastaanotto.
Albumi sai hyviä arvioita musiikkikriitikoilta ja se pääsi usealle 2010-luvun parhaita albumeita luetteleville listoille. "Spin"-lehti nimesi sen vuosikymmenen parhaaksi albumiksi ja "Rolling Stone" nosti sen kaikkien aikojen parhaiden albumien luettelossaan sijalle 230. Vuoden 2017 Grammy-gaalassa albumi oli ehdolla parhaaksi urbaaniksi nykymusiikkialbumiksi, mutta palkinnon voitti Beyoncén albumi "Lemonade".
Arvostelut.
Levyarvioita kokoava Metacritic-sivusto laski "Anti"-albumin saamien arvioiden keskiarvon. Albumi sai 31 arvostelussa keskimäärin 73 pistettä sadasta. Tulos vastaa ”yleistä suopeutta” kriitikoiden keskuudessa.
Kaupallinen menestys.
"Anti" nousi albumilistan ensimmäiselle sijalle Yhdysvalloissa. Vuoden 2021 heinäkuuhun mennessä se oli yltänyt viikoittain päivittyvälle listalle 275 kertaa, eli käytännössä lähes joka viikko julkaisustaan lähtien. Suomen virallisella albumilistalla se sijoittui parhaimmillaan viidenneksi.
Vuoteen 2021 mennessä ”Work”, ”Love on the Brain” ja ”Needed Me” -singlejä oli kaikkia myyty digitaalisesti yli miljardi kappaletta Yhdysvalloissa. Näistä ”Work” ja ”Needed Me” -kappaleita oli lisäksi kuunneltu suoratoistopalveluiden kautta yli miljardi kertaa.
Mustaevävelhoankerias

Mustaevävelhoankerias ("Nettastoma melanurum") on velhoankeriaisiin kuuluva kalalaji. Lajia tavataan syvistä vesistä Atlantilta.
Koko ja ulkonäkö.
Mustaevävelhoankerias voi kasvaa suurimmillaan noin 80 cm pitkäksi ja saavuttaa sukukypsyyden noin 50 cm:n mittaisena. Ruumiinrakenteeltaan laji on pitkänomainen ja käärmemäinen ja ruumis kapenee pyrstöä kohden. Kalan leuat ovat pitkät ja kapeat ja silmät ovat kookkaat. Mustaevävelhoankeriaan selkä- ja peräevät ovat pitkät ja yhtyneet pyrstöevään, rintaeviä ei ole. Väriltään mustaevävelhoankerias on harmahtava tai ruskea ja sen evät ovat mustareunaiset.
Levinneisyys ja elintavat.
Mustaevävelhoankeriasta tavataan Atlantin itäosasta Välimeri mukaan luettuna Portugalista Guineanlahdelle ja Atlantin länsiosista Meksikonlahdelta Brasilian. Se elää syvissä vesissä lähellä pohjaa, useimmiten 300–1 400 metrin syvyydessä ja syvimmillään sitä on tavattu 1 600 metrin syvyydessä. Laji kaivautuu päivisin mutapohjaan tekemiinsä koloihin ja on aktiivinen yöllä. Mustaevävelhoankeriaan ravintoa ovat erityisesti äyriäiset, mutta se syö myös uimapolyyppejä ja tuliteloja. Välimerellä mustaevävelhoankeriaiden kutuaika on syyskuusta tammikuulle.
Onni Mäkynen

Onni Hermanni Mäkynen (s. 17. huhtikuuta 2004) on suomalainen koripalloilija, joka pelaa Loimaan Bisonsissa. 
Mäkynen teki vuonna 2021 1+1-vuotisen sopimuksen kasvattajaseuransa Salon Vilppaan kanssa. Mäkynen pelaa edustusjoukkueen ryhmässä, mutta pääosin poikien U19 SM-sarjaa, jossa Mäkynen on joukkueensa tärkeimpiä ja tehokkaimpia pelaajia. Mäkynen oli sarjassa levypallo- ja tehokkuustilastojen kärjessä kaudella 2020–2021, joka keskeytettiin koronapandemian vuoksi. Mäkynen on 198-senttinen ja painaa noin 90 kiloa. Hän on mukana myös Suomen U18-maajoukkueessa. 
Onni Mäkynen pelasi Korisliigassa Salon Vilppaan edustusjoukkueessa kaudet 2021-2022, 2022-2023 sekä 2023-2024. Kesällä 2024 Mäkynen solmi KTP-Basketin kanssa sopimuksen, ja pelasi siellä kauden 2024-2025. Keväällä 2025 Mäkynen solmi Loimaan Bisonsin kanssa kahden vuoden sopimuksen. 
Mäkynen aloitti koripallon pelaamisen vuonna 2010. Hän on käynyt koko junioripolun läpi Salon Vilppaan riveissä. Mäkysen isä Esa Mäkynen sekä setä Saku Mäkynen selostavat korisliigaa ja ovat mukana studiossa.{{Lähde}} Mäkynen teki ensimmäiset korisliigapisteensä 5.3.2022 Kauhajoen Karhua vastaan tekemällä heti sisääntulossa kolmenpisteen heiton. Hänen lyhyestä visiitistään parketilta jäi käteen tehot 3-1 ja teholukema 4. Onni Mäkynen oli mukana voittamassa koripallon 1. Divisioona B:n mestaruutta Perniön Urheilijoissa kaudella 2021–2022. Perniön Urheilijat voitti mestaruuden sarjataulukon 10. sijalta.
Klebergin piirikunta

 
Klebergin piirikunta () on Yhdysvaltojen Texasin osavaltiossa sijaitseva piirikunta. Vuoden väestönlaskennassa sen asukasluku oli 31 040. Piirikunnan hallintokeskus ja väkiluvultaan suurin kunta on Kingsvillen kaupunki. Piirikunta perustettiin vuonna 1913.
Craigieburnin kirjasto

Craigieburnin kirjasto () on yleinen kirjasto Australian Victorian osavaltiossa, Melbournen suurkaupunkialueen pohjoisosassa. Craigieburnin kirjasto on suomalaista kunnankirjaston toimipaikkaa vastaavassa asemassa ja toimii yhtenä Hume Cityn paikallishallintoalueen viidestä kirjastosta (Hume Libraries). Craigieburnin lähiössä palveleva kirjasto on avoinna yleisölle päivittäin.
Vuonna 2012 valmistuneen, 4 640 neliömetrin suuruisen kirjastorakennuksen on suunnitellut tunnettu autralialainen arkkitehti Francis-Jones Morehen Thorp.
Tunnustuksena ajanmukaisesta, hyvin suunnitellusta kirjastosta Craigieburnin kirjastolle myönnettiin järjestyksessään ensimmäinen, uudelle yleiselle kirjastolle annettava Vuoden yleinen kirjasto -tunnustus vuonna 2014.
Nuecesin piirikunta

 
Nuecesin piirikunta () on Yhdysvaltojen Texasin osavaltiossa sijaitseva piirikunta. Vuoden väestönlaskennassa sen asukasluku oli 353 178. Piirikunnan hallintokeskus ja väkiluvultaan suurin kunta on Corpus Christin kaupunki. Piirikunta perustettiin vuonna 1847.
Virhepainama

Virhepainama tarkoittaa graafisissa tuotteissa, varsinkin postimerkeissä esiintyviä virheitä. Postimerkkeihin liittyviä virhepainamia ovat piirros-, kuva- ja painovirheet, asiavirheet, hammaste-, väri-, paperi-, liimapinta- ja vesileimaerot. 
Suomen kuuluisin virhepainama on Zeppelin-postimerkistä sen ilmestyttyä löydetty väärä vuosiluku 1830.
Gavi (jalkapalloilija)

Pablo Martín Páez Gavira eli Gavi (s. 5. elokuuta 2004 Los Palacios y Villafranca, Espanja) on espanjalainen jalkapalloilija, joka edustaa espanjalaista FC Barcelonaa ja Espanjan maajoukkuetta. Hän on pelipaikaltaan keskikenttäpelaaja.
Sopimus FC Barcelonan kanssa 2022–2026 sisältää miljardin euron ulosostohinnan. "Superlupaus" Gavi on kotoisin Sevillan läheltä.
Ura.
Gavi pelasi ensimmäisen ottelunsa Barcelonan ykkösjoukkueessa Primera Divisiónin kamppailussa Getafea vastaan 29. elokuuta 2021. Ensimmäisen liigamaalinsa hän teki Elcheä vastaan saman vuoden joulukuun 18. päivänä. Hän pelasi debyyttikaudellaan 34 Espanjan pääsarjaottelua, joissa teki kaksi ja syötti kuusi maalia. Mestarien liigassa hän pelasi kuusi ja Eurooppa-liigassa viisi ottelua.
Gavi pelasi ensimmäisen ottelunsa Espanjan jalkapallomaajoukkueessa Kansojen liigan ottelussa Italiaa vastaan 6. lokakuuta 2021, eli vain hieman yli kuukausi ensimmäisen pääsarjaottelunsa jälkeen, Espanjan kaikkien aikojen nuorimpana. 
Ensimmäisen maajoukkuemaalinsa hän teki Tšekkiä vastaan kesäkuussa 2022, Espanjan kaikkien aikojen nuorimpana. Hän oli MM-kilpailuissa 2022 avauskokoonpanossa Espanjan kaikissa neljässä ottelussa ja teki maalin avausottelussa Costa Ricaa vastaan maailman 3. nuorimpana (Pelén ja Manuel Rosasin jälkeen).
15.10.2023 Gavi varmisti Espanjan EM-kisapaikan tekemällä Norja-ottelun ainoan maalin.
Marraskuussa 2023 Gavi loukkaantui EM-karsintapelissä polven eturistisiteeseen ja nivelkierukkaan. Hän päässee pelaamaan vuoden 2024 lopulla.
Pelityyli.
Graham Hunter of ESPN rinnasti Gavin vuonna 2021 Barcelonan entisiin keskikenttäpelaajiin Xaviin ja Andrés Iniestaan hänen taitojensa vuoksi: harhautukset, ennakointi, älykkyys, näkemys, syötöt, ensimmäinen kosketus, tiukka pallokontrolli, rytminvaihdokset ja kyky päästä ulos tiukoista paikoista ja aloittaa vastahyökkäyksiä.
Saavutukset.
Päivitetty 25. toukokuuta 2023.
Söderberg &amp; Partners

Söderberg &amp; Partners on Ruotsista lähtöisin oleva rahoitusneuvontaa ja vakuutusten sekä rahoitustuotteiden ja -palveluiden välityspalveluja tarjova yritys. Yrityksen perustivat vuonna 2004 yhdeksän analyytikkoa Gustaf Rentzhogin johdolla. Yrityksen pääomistajaksi ja hallituksen puheenjohtajaksi tuli Per-Olof Söderberg.
Söderberg &amp; Partners toimii tällä hetkellä Ruotsissa, Norjassa, Tanskassa, Suomessa, Alankomaissa, Luxemburgissa ja Espanjassa. Konsernin liikevaihto on noin 400 miljoonaa euroa ja siinä työskentelee yli 2 500 henkilöä.
Suomessa yhtiö toimii vakuutusmeklariyhtiönä nimellä Söderberg &amp; Partners Oy , johon ovat fuusioituneet aiemmin itsenäisinä yrityksinä toimineet Rewenda Oy, Suunta Meklarit Oy, Finpremium Oy, Benefit Advisors, Söderberg &amp; Partners International Insurance, Meklaritalo Oy, ITM Brokers Oy, Vakuutusmeklariliike Semita Oy sekä MSR Finser Oy. Söderberg &amp; Partners omistaa myös enemmistöosuuden Vakuutusvahti Oy:sta.
Suomen yhtiön toimitusjohtaja on tällä hetkellä Joakim Seeberg, joka on yksi Suomen yhtiön osakkaista. Seeberg kuuluu myös Runo Hotel Porvoon omistajiin.
Eevi Aho

Eevi Ester Aho (o.s. Peltoniemi, 16. huhtikuuta 1922 Rauma – 2. lokakuuta 2017 Helsinki) oli suomalainen arkkitehti.
Aho kirjoitti ylioppilaaksi Ikaalisten yhteiskoulussa 1940 ja valmistui arkkitehdiksi Teknillisestä korkeakoulusta 1954. Työuransa hän aloitti suunnittelijana Arkkitehtitoimisto Blomstedt &amp; Stenbäckin palveluksessa 1954–1955 ja siirtyi suunnittelijaksi Keskus-Sato Oy:hyn vuosiksi 1956–1958. Omaa arkkitehtitoimistoa hoitavana yksityisyrittäjänä Aho toimi 1958–1988.
Eevi Aho avioitui 1951 rakennustekniikan diplomi-insinööri Arvo Ahon kanssa, joka toimi Helsingin seurakuntayhtymän kiinteistöjohtajana 1959–1988.
Vinkkilä

Vinkkilä on Varsinais-Suomessa sijaitsevan Vehmaan kunnan keskustaajama. Se sijaitsee yhdystien 1950 varrella noin kaksi kilometriä Vehmaan kirkonkylän itäpuolella. 
Vinkkilä syntyi vuonna 1924 Uudenkaupungin radalle avatun Vinkkilän rautatieaseman ympärille. Siitä tuli nopeasti pitäjän uusi keskus kirkonkylän ja Rautilan tilalle.
Roope Kolehmainen

Roope (Robert) Edvard Kolehmainen (15. maaliskuuta 1889 Pielisensuu – 11. maaliskuuta 1953 Oulu) oli suomalainen yrittäjä ja yritysjohtaja, joka sai teollisuusneuvoksen arvon.
Kolehmaisen vanhemmat olivat lasitehtaan teknillinen johtaja Mikko Adolf Kolehmainen ja Maria Koschkin ja puoliso vuodesta 1918 Saima Sofia Vallinen. Hän kävi yhteiskoulua Kotkassa ja aloitti työuransa Karhulan lasitehtaassa. Kolehmainen oli perustamassa sukulaistensa kanssa Riihimäen Lasi -yhtiötä 1910 ja työskenteli sen palveluksessa 1910–1916, Riihimäen Lasi -yhtiön ostaman Kusminin peilitehtaan johtaja Pietarissa hän oli 1916–1917, Enso-Gutzeitin palveluksessa vesilasitehdasta perustamassa 1917–1921 ja uudelleen Riihimäen Lasin palveluksessa vuodesta 1921, toimien yhtiön teknillisenä johtajana vuodesta 1927 ja toimitusjohtajana 1948–1953. Hän oli myös Riihimäen Lasin johtokunnan jäsen ja hänellä oli useita kotimaisia ja kansainvälisiä luottamustehtäviä. Kolehmainen oli Ikkuna Oy:n ja Riihimäen Kirjapaino Oy:n johtokuntien jäsenenä ja 1936–1938 Riihimäen Panimo Oy:n johtokunnan jäsenenä. Hän kuului 1914–1916 Riihimäen—Hausjärven kunnanvaltuustoon. Teollisuusneuvoksen arvo Kolehmaiselle myönnettiin 1948. Kolehmainen menehtyi liikematkalla Oulussa kevättalvella 1953.
Tiltu (radiokuuluttaja)

Tiltu voi tarkoittaa seuraavia propagandaradiokuuluttajia:
Italian Helsingin-suurlähetystö

Italian Helsingin-suurlähetystö () on Italian pääedustus Suomessa. Itse rakennus sijaitsee Kaivopuistossa. 
Italian valtio alkoi rakentaa suurlähetystöä ja siihen kuuluvia henkilöstölle tarkoitettuja asuinrakennuksia vuonna 1994 ostettuaan tontin Helsingin kaupungilta. Tilojen valmistuttua lähetystö on toiminut nykyisessä osoitteessaan Itäinen Puistotie 4:ssä..
Nykyisenä suurlähettiläänä toimii Sergio Pagano. Suurlähettilään virka-asunto sijaitsee Villa Hjeltissä osoitteessa Tehtaankatu 32 C-D.
Henrik Stangerup

Henrik Stangerup (1937 Kööpenhamina, Tanska – 1998) oli tanskalainen kirjailija, toimittaja, elokuvaohjaaja ja -käsikirjoittaja. Hänen esikoisromaaninsa "Slangen i brystet" ilmestyi 1969, ja siinä kuten myöhemmissäkin teoksissaan hän käsittelee viestintämaailmaa, taiteilijuutta ja ihmisen persoonallisuutta.
Stangerupin sisar oli kirjailija Helle Stangerup, ja heidän isänsä oli kirjallisuushistorioitsija Hakon Stangerup.
Devonikauden joukkotuho

Devonikauden joukkotuho oli joukkosukupuutto, joka tapahtui devonikauden lopulla 365 miljoonaa vuotta sitten. Kaikista meressä ja maalla eläneistä lajeista katosi 75 prosenttia.
Devonikauden joukkotuho aiheutui erään arvion mukaan siitä, kun puut ja kukkakasvit muuttivat kiven ja soran ravinteikkaaksi maaperäksi, joka valui meriin ja rehevöitti ne. Sen seurauksena levät lisääntyivät ennennäkemättömästi ja käyttivät laajoilta alueilta kaiken hapen. Tämä johti niiden lajien tuhoutumiseen, jotka eivät sopeutuneet vähähappiseen meriveteen.
Toisen teorian mukaan joukkotuhon aiheuttanut happikato johtui tulivuorenpurkauksista. Kolmannen teorian mukaan joukkotuho johtui ilmaston kylmenemisestä ja jäätiköiden muodostumisesta, jolloin merenpinta laski ja elinympäristöjä tuhoutui. Brittiläisen Keele-yliopiston tutkijat esittävät, että läheisen supernovan räjähdys saattoi riisua Maan ilmakehän otsonikerroksestaan, aiheuttaa happosateita ja altistaa Maan elämän haitalliselle Auringosta tulevalle ultraviolettisäteilylle.
Suomen Lontoon-suurlähetystö

Suomen Lontoon-suurlähetystö on Suomen pääedustusto, joka sijaitsee Lontoon Westminsterin kaupunkipiirissä Belgravian kaupunginosassa osoitteessa 38 Chesham Place.
Suurlähettiläänä on toiminut syyskuusta 2019 alkaen Jukka Siukosaari.
Tulen hulluksi!

Tulen hulluksi! ("Driving Me Crazy" tai "Dutch") on John Hughesin käsikirjoittama ja tuottama ja Peter Faimanin ohjaama yhdysvaltalainen komediaelokuva vuodelta 1991. Road movie -tyyppisessä tarinassa äidin uusi työväenluokkainen miesystävä Dutch (Ed O’Neill) hakee nirppanokkaista ja materialistista varhaisteinipoikaa Doylea (Ethan Randall) kiitospäivän lomalle hienosta sisäoppilaitoksesta.
"Helsingin Sanomien" Mikael Fräntin mielestä "Tulen hulluksi!" on väsyttävä matkakomedia, johon nuorisokomedioiden velho John Hughes ei ole keksinyt mitään kovin kiinnostavaa sisältöä eikä "Krokotiilimiehen" ohjaaja Faiman tuonut mitään rutiinisuoritusta enempää. Lapsinäyttelijä Ethan Randallista ei hänestä ole uudeksi Macaulay Culkiniksi eikä tv-sarja "Pulmusten" Al Bundyna tunnetun O’Neillin ilmaisu riitä laajakangaselokuvaan. "Video-opas 95" antaa elokuvalle kaksi tähteä viidestä, mikä vastaa sanallista arviota ”keskinkertainen”. Kirjassa luonnehditaan elokuvaa John Hughesille tyypilliseksi viihdyttäväksi kehityskertomukseksi, kuin teiniversioksi tekijän aikuiskomediasta "Vauhdilla Chicagoon" (1987).
Tizi Ouzoun maakunta

Tizi Ouzoun maakunta () eli wilaya on hallintoalue Algerian pohjoisosassa. Sen keskus on Tizi Ouzoun kaupunki. Maakunnan pinta-ala on 2 957,94 neliökilometriä. Asukkaita on 1 127 200 henkeä (vuonna 2018, arvio).
Tizi Ouzoun maakunta rajoittuu idässä Béjaïan, etelässä Bouiran ja lännessä Boumerdèsin maakuntaan sekä pohjoisessa Välimereen. Luonnonalueita ovat vuoristoinen rannikkovyöhyke, Oued Sebaoun laakso, Suur-Kabylian massiivi, Tizi-Guenifin kukkulat, Draâ El Mizanin syvänkö ja Djurdjuravuoret. Vesistöt ovat sadekauden jälkeen kuivuvia vadeja. Vuotuinen sademäärä on 600–1 000 millimetriä.
Maakunta jakautuu hallinnollisesti 21 piirikuntaan eli daïraan, joihin kuuluu 67 kuntaa. Piirikuntien keskukset ovat Aïn El Hammam, Azazga, Azeffoun, Beni Douala, Beni Yenni, Boghni, Bouzguène, Draâ Ben Khedda, Draâ El Mizan, Iferhounène, Larbaâ Nath Irathen, Mâatkas, Makouda, Mekla, Ouacif, Ouadhia, Ouaguenoun, Tigzirt, Tizi Gheniff, Tizi Ouzou ja Tizi Rached.
Tizi Ouzousta on maantieyhteydet naapurimaakuntiin sekä rautatie Boumerdèsin maakunnan Théniaan. Azeffounissa on kalastus- ja kauppasatama ja Tigzirtissä kalastus- ja huvivenesatama. Lähin lentoasema on Algerissa.
Maakunnassa on muun muassa kone- ja laite-, elintarvike-, tekstiili- ja huonekaluteollisuutta. Maatalous tuottaa vihanneksia, oliiveja, sitrushedelmiä, viiniä, viljaa, lihaa ja maitoa. Lisäksi harjoitetaan kalastusta. Tizi Ouzoussa toimii Mouloud Mammerin yliopisto. 
Matkailunähtävyyksiä ovat Välimeren rannikko, Djurdjuran kansallispuisto, Tigzirtin ja Azzefounin roomalaisaikaiset rauniot sekä alueen perinteinen kulttuuri.
Dutch

Dutch (englantia, 'hollantilainen', 'hollannin kieli') voi tarkoittaa jotain seuraavista:
Brunow

Brunow (äänt. ) on suomalainen ja ruotsalainen aatelissuku, joka immatrikuloitiin Suomen ritarihuoneeseen 26. tammikuuta 1818 aatelisena sukuna numero 56 ja introdusoitiin Ruotsin ritarihuoneeseen 27. elokuuta 1664 aatelisena sukuna numero 689. Suku sai alkunsa Saarenmaan vouti Bryniel Gudmundsson Smålänningista (Smålandista) joka aateloitiin 18. kesäkuuta 1575.
Sukua pidettiin sammuneena vuonna 1873. Yksi sukuhaara, joka jostain syystä jätettiin immatrikuloimatta, oli kuitenkin vielä elossa. Tästä syystä sukuhaaroja lisättiin matrikkeliin vuosina 1974 ja 1990. Yksi vanhempi sukuhaara löydettiin Yhdysvalloista ja lisättiin matrikkeliin vuonna 2003.
Vaakunakirjan jäljennöstä säilytetään Ruotsin ritarihuoneen arkistossa. Päämiehen sukuhaara kantaa nimeä Brunou.
Pieti (nimi)

Pieti on suomalainen miehen etunimi. Se on vanha kansanomainen muunnos Petruksesta ja Pietarista. Pieti-etunimi on tunnettu Suomessa yli 500 vuotta, ja siihen perustuu sukunimi Pietinen. 
Nykyään Pieti on harvinainen nimi. Digi- ja väestötietoviraston mukaan tämännimisiä miehiä on syyskuuhun 2021 mennessä tilastoitu noin 100–110. Heistä suurin osa on syntynyt 2000- tai 2010-luvulla.
Nimipäivä.
Helsingin yliopiston almanakkatoimiston julkaisemassa hevosten nimipäiväkalenterissa Pietin nimipäivä on 23. maaliskuuta.
Lubrza (Opolen voivodikunta)

Lubrza on maalaiskunta Prudnikin piirikunnassa Puolassa. Sen väkiluku oli vuoden 2020 lopussa 4 283. Kunnan hallintokeskus on Lubrzan kylä.
Lubrzan kunta jakautuu seuraaviin 11 kylään: Dytmarów, Jasiona, Krzyżkowice, Laskowice, Lubrza, Nowy Browiniec, Olszynka, Prężynka, Skrzypiec, Słoków sekä Trzebina. Sen pinta-ala on noin 84 neliökilometriä. Tärkeimmät kunnan aluetta halkovat liikenneyhteydet ovat valtatiet 40 ja 41, voivodikunnan tiet 414 ja 417 sekä rautatielinjat 137 (Katowice–Legnica) ja 306 (Prudnik–Gogolin). Lubrza rajautuu Puolan kuntien Białan, Głogówekin ja Prudnikin lisäksi Tšekin tasavaltaan.
Lubrzan kunnan alue sijaitsee Sleesian alangon ja itäisten Sudeettien rajalla. Kunnan pinta-alasta 80,2 prosenttia on maatalousmaata ja 9,7 prosenttia metsää. Prudnik-joki virtaa kunnan alueella.
Lubrzan kunnan väestö on pienentynyt viimeisten vuosikymmenten aikana; vielä vuonna 1995 väkiluku oli 4 800. Vuoden 2020 joulukuussa 51,4 prosenttia kunnan asukkaista oli naisia ja 48,6 prosenttia miehiä. Alle 18-vuotiaat muodostivat kunnan väestöstä 17,6 prosenttia, työikäiset 61,2 prosenttia ja eläkeikäiset 21,2 prosenttia. Väestön keski-ikä oli 41,4 vuotta. Vuonna 2020 kunnan työttömyysaste oli 10,4 prosenttia.
Aïn Deflan maakunta

Ain Deflan maakunta () eli wilaya on hallintoalue Algerian pohjoisosassa. Sen keskus on Aïn Deflan kaupunki. Maakunnan pinta-ala on 4 897 neliökilometriä. Asukkaita on 899 100 henkeä (vuonna 2018, arvio).
Ain Deflan maakunta rajoittuu pohjoisessa Tipazan, koillisessa Blidan, idässä Médéan, etelässä Tissemsiltin ja lännessä Chlefin maakuntiin. Luonnonalueita ovat Dahran ja Zaccarin vuoret pohjoisessa, Cheliffin tasanko keskiosassa ja ja Ouarsenisvuoret etelässä. Vuotuinen sademäärä on 500–600 millimetriä. Tärkein vesistö on Algerian suurin joki Cheliff.
Maakunta jakautuu hallinnollisesti 14 piirikuntaan eli daïraan, joihin kuuluu 36 kuntaa. Piirikuntien keskukset ovat Aïn Defla, Aïn Lechiakh, Bathia, Bordj Emir Khaled, Boumedfaa, Djendel, Djelida, El Abadia, El Amra, El Attaf, Hammam Righa, Khemis Miliana, Miliana ja Rouina.
Maakunnan läpi kulkee Algerista länteen johtava valtatie A3 sekä Oraniin johtava rautatie. Väestön pääelinkeino on maatalous. Maakunnassa on sähkö-, elektroniikka- rakennustarvike-, elintarvike-, kemian ja muoviteollisuutta. Khemis Milianassa toimii yliopisto. Nähtävyyksiä ovat roomalaisajan rauniot El Amrassa sekä Abd al-Qadirin museo ja Sidi Ahmed Benyoucefin moskeija Milianassa.
Puolan kielen aakkoset

Puolan kielen aakkoset (puol. myös "abecadło") on kirjoitusjärjestelmä puolan kielessä. Se perustuu latinalaiseen kirjaimistoon, mutta sisältää muutamia tarkkeellisia kirjaimia: "kreska" eli akuutti ("ć", "ń", "ó", "ś", "ź"); yläpuolinen piste eli "kropka" ("ż"); häntä eli "ogonek" ("ą", "ę"); ja poikkiviiva ("ł"). Puolan kielessä ei varsinaisesti ole kirjaimia "q", "v" ja "x", joita käytetään vain lainasanoissa.
Puolan kielen ääntämisessä suurin vaikeus ulkomaalaiselle lienevät erittäin voimakkaasti palatalisoituneet konsonantit, jotka kirjoitetaan konsonantin edessä ja sanan lopussa akuutilla aksentilla varustettuina (ć, ń, ś, ź), mutta vokaalien edessä tämä liudennus ilmaistaan kirjoittamalla aksentittoman konsonanttimerkin ja vokaalikirjaimen väliin i-kirjain, joka on pelkkä liudennusmerkki. Jos seuraava vokaali onkin oikeasti [i], tällöin erillistä liudennus-i:tä ei tietenkään tarvita. Vaikka puhuttaisiin liudennuksesta, se ei missään tapauksessa kuulosta samalta kuin suomalaisille tutummassa venäjän kielessä.
Kirjaimet.
Puolan kielessä on yhdeksän vokaalia ja joko 23 konsonanttia. Kirjaimia "q", "v" ja "x" ei käytetä lainkaan omaperäisissä sanoissa, joissa niitä vastaavat "k", "w" ja "ks". 
S s . Silloin kun tätä kirjainta seuraa i-kirjain, ääntäminen on edellä esitettyjen sääntöjen mukaan palatalisoitunut (pehmentynyt): . Konsonanttien edellä ja sanan lopussa tämä palataalinen äänne kirjoitetaan: